DECRETO 75/2007, do 19 de abril, polo que se autoriza a separación do Concello de Cospeito da agrupación constituída polos concellos de Castro de Rei, Cospeito e Outeiro de Rei e se reordena a agrupación voluntaria dos concellos de Castro de Rei e Outeiro de Rei, da provincia de Lugo, para o sostemento en común do posto de interventor.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 25/04/2007

Mediante Decreto 222/1991, do 20 de xuño, apróbase a agrupación voluntaria dos concellos de Castro de Rei, Cospeito e Outeiro de Rei, da provincia de Lugo, para sostemento en común da praza de interventor, publicado no Diario Oficial de Galicia do 28 de xuño de 1991.
Os concellos de Castro de Rei e Outeiro de Rei, en sesións plenarias que tiveron lugar os días 15 e 9 de xuño de 2006, respectivamente, acordan aprobar definitivamente o expediente polo que se acepta a separación solicitada polo Concello de Cospeito da agrupación dos concellos de Castro de Rei, Cospeito e Outeiro de Rei constituída polo Decreto 222/1991, se reordena a agrupación dos concellos de Castro de Rei e Outeiro de Rei para o sostemento en común do posto de interventor e se autoriza a modificación dos estatutos reitores da dita agrupación. En consecuencia, en virtude dos acordos plenarios do 22 e 26 de decembro de 2006 dos concellos de Castro de Rei e Outeiro de Rei, acórdase a aprobación definitiva do Proxecto de estatutos que rexerán a agrupación voluntaria dos concellos de Castro de Rei e Outeiro de Rei para o sostemento en común do posto de interventor.
O Concello de Cospeito, en sesión plenaria que tivo lugar o día 29 de setembro de 2006, aproba definitivamente a modificación do cadro de persoal e relación de postos de traballo, creando o posto
de interventor da corporación, reservado a funcionarios de Administración local con habilitación de carácter nacional. A dita corporación fundamenta a súa separación da agrupación e a creación do posto de interventor na memoria subscrita polo concello o 19 de marzo de 2007, na cal se pon de manifesto que as dificultades de cobertura do posto en réxime de acumulación e o volume de traballo xerado requiren na actualidade unha praza de intervención en exclusividade para a corporación.
No expediente seguíronse os trámites previstos nos artigos 165 e seguintes da Lei 5/1997, do 22 de xullo, de Administración local de Galicia, e artigos 2 e 3 do Real Decreto 1732/1994, do 29 de xullo, sobre provisión de postos de traballo reservados a funcionarios con habilitación de carácter nacional.
Consta no expediente o informe favorable da Delegación do Goberno en Galicia, así como que se solicitou informe á Deputación Provincial de Lugo e que non foi recibido no prazo dun mes, polo que, de conformidade co disposto no artigo 167 c) da Lei 5/1997, se entende favorable.
A competencia para a aprobación do expediente de referencia correspóndelle á Xunta de Galicia, por proposta da consellería competente en materia de réxime local, segundo dispón o artigo 167 da Lei 5/1997, do 22 de xullo, de Administración local de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo da deliberación do Consello da Xunta de Galicia na súa reunión do día dezanove de abril de dous mil sete,
DISPOÑO:
Artigo 1º
Autorizar a separación do Concello de Cospeito da agrupación voluntaria dos concellos de Castro de Rei, Cospeito e Outeiro de Rei, para sostemento en común da praza de interventor, constituída por Decreto 222/1991.
Artigo 2º
Aprobar a reordenación da agrupación voluntaria dos concellos de Castro de Rei e Outeiro de Rei para o sostemento dun posto único de interventor, así como os estatutos polos que se rexerá a dita agrupación.
Disposición derradeira
Este decreto producirá efectos desde a data da súa publicación no Diario Oficial de Galicia.
Santiago de Compostela, dezanove de abril de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza